次韵和劉貢父登黄樓見寄並寄子由二首  其二
作者：蘇軾
朝代：宋

paragraphs: 與子皆去國，十年天一隅。
數奇逢惡歲，計拙集枯梧。
好士餘劉表，窮交憶灌夫。
不矜持漢節，猶喜攬桓須。
清句金絲合，高樓雪月俱。
吟哦出新意，指畫想前橅。
自寫千言賦，新裁六幅圖。
傳看一座聳，勸著尺書呼。
莫使騷人怨，東游不到吳。